Eile laekus politseisse mitu teadet, et libapolitseinikud võtsid sihikule Tartu ja Kallaste elanikud. Teadaolevalt ei langenud keegi õnneks pettuse ohvriks.    Lõuna prefektuuri juhtimiskeskus sai 21. märtsi õhtupoolikul mitu teadet inimestelt, kellele arvatavasti helistasid libapolitseinike mängivad kelmid. Kõned tehti Kallaste ja Tartu linna elanikele. Politsei andmetel ei ole  teadaolevalt keegi 21. märtsil petukõne saanud inimestest õnneks libapolitseinikele raha maksnud, teatas Lõuna prefektuur.    Petuskeem on jätkuvalt sama: vene keelt kõnelev helistaja teavitab, et inimese lähedasega on juhtunud õnnetus, ta on sattunud pahandustesse või põhjustanud õnnetuse, mille läbi on kannatada saanud keegi kolmas isik. Erinevatel ettekäänetel, valdavalt pahanduste või ebameeldivuste vältimiseks, küsivad kelmid tasuks suuri rahasummasid, ent lepivad selle puudumisel ka väiksema  hulga rahatähtedega.    Ettevaatlik ei tuleks olla ainuüksi libapolitseinike osas, sest kelmid on petuskeeme laiendanud ning teadaolevalt on nad mitmetel juhtudel esinenud ka arstide või haigla töötajatena väites, et õnnetusse sattunud lähedase raviks või operatsiooniks on tarvis väga suuri rahasummasid.    Et mitte langeda sulaselge pettuse ohvriks, palub politsei inimesi, et nad hoiataksid oma vanemas eas sugulasi libapolitseinike ohvriks langemise eest. Valdav osa kannatanutest on  senini olnud just vene keelt kõnelevad ja vanemas eas inimesed.    Mitte mingil juhul ei tohiks sellise sisuga telefonikõne saamise korral kelmidele raha maksta, vaid helistada koheselt politsei lühinumbril 110 ja samuti võtta ühendust oma lähedasega, kellega väidetav õnnetus juhtunud on.    Sama petuskeemi järgi tegutsesid kelmid kõige aktiivsemalt Eestis 2008. aastal ning petuskeemi on kasutatud ka igal järgneval aastal.    Delfi.ee